Orinjako kultūra

Orinjako kultūra – vėlyvojo paleolito archeologinė kultūra, pavadinta 1860 m. E. Larteto atrasto ir tyrinėto Orinjako urvo (Aukštutinė Garona, Prancūzija) vardu.

 Arealas 
Orinjako kultūra 35-20 tūkstantmetyje pr. m. e. buvo paplitusi teritorijoje, kurioje dabar yra Prancūzija, Belgija, Šveicarija, Vokietija, Austrija, Čekija, Slovakija, Rumunija.  

 Kultūra 
Orinjako kultūros žmonės gyveno urvuose ir olose. Vertėsi medžiokle. Rasta daug titnaginių dirbinių (skeltės, gremžtukai, rėžtukai), raginių ir kaulinių antgalių su įskeltais įtvarais. Olų sienos išpieštos raudonos, geltonos, juodos ir rudos spalvos realistiškais gyvūnų piešiniais. Orinjako kultūrai būdingos ant uolų išraižytos moterų figūros ir akmeninės moterų statulėlės (Veneros). 

1907 m. Anri Breilis įrodė, kad Orinjako kultūra susidarė po Mustjero kultūros. Ją pakeitė Solutro kultūra. 1909 m. rastas Orinjako žmogus (20 000 m. pr. m. e.), laikomas tiesioginiu Europos gyventojų protėviu Homo sapiens.

 Šaltiniai 

Kategorija:Europos paleolito kultūros
Kategorija:Lenkijos archeologinės kultūros
Kategorija:Prancūzijos archeologija
Kategorija:Ukrainos archeologinės kultūros